Diari Oficial de la Generalitat Valenciana


Sumari del DOGV 6899, del 09-11-2012 (2012/10706)

ORDE 66/2012, de 7 de novembre, de la Conselleria d'Educació, Formació i Ocupació, per la qual es convoca i es regula la concessió de subvencions públiques destinades a la integració sociolaboral de treballadors en situació o risc d'exclusió social en empreses d'inserció i en empreses ordinàries de treball per a l'exercici 2012
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6899

Data del DOGV
:   09-11-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/10775


Data del document
:   07-11-2012

Organisme emissor
:   Conselleria d'Educació, Formació i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública

ORDE 66/2012, de 7 de novembre, de la Conselleria d'Educació, Formació i Ocupació, per la qual es convoca i es regula la concessió de subvencions públiques destinades a la integració sociolaboral de treballadors en situació o risc d'exclusió social en empreses d'inserció i en empreses ordinàries de treball per a l'exercici 2012 [2012/10454]  
La Constitució Espanyola, en l'article 9.2, atribuïx als poders públics l'obligació de promoure les condicions perquè la llibertat i la igualtat de l'individu i dels grups en què s'integra siguen reals i efectives; remoure els obstacles que impedisquen o dificulten la seua plenitud i facilitar la participació de tots els ciutadans en la vida política, econòmica, cultural i social. Així mateix, en l'article 35 reconeix el dret de tots els espanyols al treball, a la lliure elecció de professió o ofici, a la promoció a través del treball i a una remuneració suficient per a satisfer les seues necessitats i les de la seua família.   
Per la seua banda, l'Estatut d'Autonomia de la Comunitat Valenciana, en l'article 10, dirigix l'actuació de la Generalitat primordialment a garantir la igualtat de drets d'hòmens i dones en tots els àmbits, i en particular en matèria d'ocupació i treball.  
En compliment d'estos principis es publica la Llei 1/2007, de 5 de febrer, de la Generalitat, per la qual es regulen les empreses d'inserció per a fomentar la inclusió social a la Comunitat Valenciana (DOCV 09.02.2007).  
Al poc de temps es publica a escala nacional la Llei 44/2007, de 13 de desembre, per a la regulació del règim de les empreses d'inserció, que partix de les mateixes premisses que la norma autonòmica, i reconeix com a tret comú a quasi totes les situacions d'exclusió social la dificultat per a participar en els mecanismes habituals de formació i inserció laboral.  
En desplegament de la mencionada normativa es publica, el 16 de juny de 2009, el Decret 81/2009, de 12 de juny de 2009, pel qual es dicten les normes de desplegament per a la qualificació, el registre i el foment de les empreses d'inserció a la Comunitat Valenciana.  
D'altra banda, en data 19 de novembre de 2011, ha sigut publicat en el Boletín Oficial del Estado el Reial Decret 1542/2011, de 31 d'octubre, pel qual s'aprova l'Estratègia Espanyola d'Ocupació (EEO) 2012/2014, considerada com un instrument per a la coordinació i execució de les polítiques actives d'ocupació en el conjunt de l'Estat, a fi de contribuir a fomentar l'ocupació de la població activa, augmentar la participació d'hòmens i dones en el mercat de treball sostenible, basant-se en la igualtat d'oportunitats i la cohesió social i territorial. Dins de la mencionada EEO s'arreplega com a àmbit d'actuació les accions i les mesures d'inserció laboral de persones que, de forma estructural o conjuntural, presenten especials dificultats per a l'accés i la permanència en l'ocupació, i presta especial atenció, entre altres col·lectius, a les persones en situació d'exclusió social.   
En esta orde s'arrepleguen les ajudes destinades a la inserció sociolaboral en empreses d'inserció, de treballadors en situació o risc d'exclusió social, com a pas previ a la seua inserció definitiva en el mercat ordinari de treball, així com les ajudes a empreses que contracten estos treballadors una vegada hagen realitzat el seu itinerari en les empreses d'inserció esmentades.  
Esta convocatòria pretén així mateix, a través del Servici Valencià d'Ocupació i Formació (SERVEF), dur a terme el compliment dels compromisos derivats de l'aprovació del Pacte Valencià pel Creixement i l'Ocupació II 8852-9431 BNWUPL II, i prioritzant en el compliment dels seus objectius la posada en marxa de línies específiques de suport a les empreses d'inserció laboral de persones en situació o risc d'exclusió social.  
En virtut d'això, fent ús de les atribucions conferides per l'article 28 de la Llei 5/1983, de 30 de desembre, del Consell i el Decret 98/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Educació, Formació i Ocupació,   
  
  
  
  
ORDENE  
  
TÍTOL I  
Disposicions generals i procediment  
  
CAPÍTOL I  
Disposicions generals  
  
Article 1. Objecte  
L'objecte d'esta orde és establir un programa d'ajudes destinades a promoure i facilitar la integració sociolaboral de persones en situació o risc d'exclusió social dins de les empreses d'inserció com a pas previ a la seua inserció definitiva en l'empresa ordinària.  
  
  
Article 2. Àmbit d'aplicació  
a) Esta orde regula les ajudes destinades a les empreses d'inserció l'activitat i la seu social de les quals radique a la Comunitat Valenciana, i havent sigut qualificades amb caràcter definitiu pel SERVEF, contracten treballadors en situació o risc d'exclusió social.  
b) Així mateix, esta orde arreplega ajudes per a les empreses l'activitat de les quals tinga lloc a la Comunitat Valenciana i contracten treballadors que hagen realitzat el seu itinerari en les empreses d'inserció a què fa referència l'apartat anterior.  
  
Article 3. Beneficiaris de les ajudes  
a) Per a les ajudes regulades en el capítol I del títol II d'esta orde, les empreses d'inserció que reunisquen els requisits establits en l'apartat a) de l'article anterior   
b) Per a les ajudes regulades en el capítol II del títol II d'esta orde, les empreses a què fa referència l'apartat b) de l'article anterior.  
  
En cap cas podran resultar beneficiàries les agrupacions de persones físiques o jurídiques, públiques o privades, ni les comunitats de béns o qualsevol altre tipus d'unitat econòmica o patrimoni separat que, encara que no tinguen personalitat jurídica, puguen realitzar les actuacions que donarien dret a les ajudes.  
  
Article 4. Requisits generals dels beneficiaris  
No podran obtindre la condició de beneficiaris de les subvencions regulades en esta orde les persones o entitats en què concórrega alguna de les circumstàncies previstes en l'apartat 2 de l'article 13 de la Llei 38/2003, General de Subvencions, llevat que per la naturalesa de la subvenció s'exceptue per la seua normativa reguladora.  
Tampoc podran obtindre la condició de beneficiaris les empreses en crisi o pertanyents als sectors exclosos indicats en la disposició addicional segona, ni les persones o entitats qualificades i inscrites en el Registre de Centres Especials d'Ocupació de la Comunitat Valenciana.   
  
  
Article 5. Obligacions generals dels beneficiaris  
A més de les obligacions que per als beneficiaris de cada tipus d'acció s'establixen en els corresponents articles d'esta orde, i d'acord amb el que establix l'article 14 de la Llei 38/2003, General de Subvencions, i en altres normes d'aplicació general, es declaren les següents:  
  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions, mantenint, en el cas de les empreses d'inserció, els requisits tinguts en compte per a la seua qualificació i inscripció en el Registre d'Empreses d'Inserció de la Comunitat Valenciana, i entre estos, l'aplicació dels excedents disponibles obtinguts en cada exercici a la millora o ampliació de les seues estructures productives i/o a la promoció d'activitats relacionades amb la inserció sociolaboral, i no s'ha de produir, en cap cas, repartiment de beneficis.  
b) Justificar davant de l'òrgan concedent el compliment dels requisits i de les condicions, així com la realització de l'activitat i el compliment de la finalitat que determinen la concessió o gaudi de la subvenció.  
c) Sotmetre's a les actuacions de comprovació que cal que efectue l'òrgan concedent, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que li siga requerida en l'exercici de les actuacions anteriors.  
d) Comunicar a l'òrgan concedent o a l'entitat col·laboradora l'obtenció d'altres subvencions, ajudes, ingressos o recursos que financen les activitats subvencionades.  
Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Acreditar amb anterioritat a dictar-se la proposta de resolució de concessió i de pagament, que es troba al corrent en el compliment de les seues obligacions tributàries i davant la Seguretat Social. La manera d'acreditar-se serà l'establida en la lletra b), punt 2, de l'article 6.  
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com conservar els documents justificatius de l'aplicació dels fons rebuts, inclosos els documents electrònics, que justifiquen l'aplicació dels fons rebuts durant almenys tres anys a partir del tancament del Programa Operatiu 2007-2013, mentres puguen ser objecte de les actuacions de comprovació i control.  
g) Per a les ajudes que resulten finançades pel Fons Social Europeu, el beneficiari estarà subjecte a les normes d'informació i publicitat que establix el Reglament (CE) número 1828/2006 de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell de la Unió Europea, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, Fons Social Europeu i Fons de Cohesió, i el Reglament (CE) número 1080/2006 del Parlament Europeu i del Consell, de 5 de juliol de 2006, relatiu al Fons Europeu de Desenrotllament Regional, en relació amb l'obligació general per a tot tipus d'ajudes de donar publicitat del caràcter públic del finançament arreplegat en l'article 18 de la Llei 38/2003, General de Subvencions, i l'article 31 del Reial Decret 887/2003, pel qual s'aprova el Reglament de la Llei 38/2003. Entre les esmentades normes cal destacar que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en què figuraran els beneficiaris, l'operació finançada i l'import de l'ajuda. Així mateix, haurà de comunicar al treballador contractat el cofinançament pel Fons Social Europeu de l'ajuda concedida per a la seua contractació.  
h) Els beneficiaris de les ajudes han de mantindre un sistema de comptabilitat separada o una codificació comptable adequada, en relació amb el contingut de les operacions subvencionades, i obrir els subcomptes necessaris de manera que es puguen identificar els ingressos i gastos corresponents a estes.  
i) Procedir al reintegrament dels fons percebuts en els supòsits previstos en l'article 37 de la Llei 38/2003, General de Subvencions, en relació amb el que establixen els articles 91 a 93 del Reial Decret 887/2006, Reglament de la Llei 38/2003.  
j) La presentació de sol·licituds a l'empara d'esta orde suposa la prestació del consentiment per part del sol·licitant perquè el SERVEF puga sol·licitar dels òrgans competents de la Seguretat Social la informació estrictament necessària per a comprovar les altes, baixes, manteniments i incidències de les contractacions subvencionades, així com perquè el SERVEF puga facilitar documentació de les empreses d'inserció (escriptures de constitució, comptes anuals i dades estrictament necessàries per a l'estudi de la viabilitat tècnica, econòmica i financera dels projectes presentats) a entitats col·laboradores d'este organisme, a fi que es realitzen els oportuns estudis i s'emeten els corresponents informes que es consideren convenients  
  
k) Així mateix, la presentació de sol·licituds a l'empara d'esta orde suposa l'existència d'autorització expressa de tots els treballadors en situació o risc d'exclusió social als Servicis Socials Generals o Especialitzats i a l'empresa d'inserció en què treballen, per a la cessió dels informes acreditatius de la seua situació de risc o exclusió social al SERVEF.  
l) Compliment, de la normativa sobre integració laboral de persones amb discapacitat o l'exempció de la dita obligació, de conformitat amb allò que disposa l'article 7 de la Llei 11/2003, de 10 d'abril, de la Generalitat Valenciana, d'Estatuts de les Persones amb Discapacitat.  
CAPÍTOL II  
Procediment general per a la concessió de les ajudes  
  
Article 6. Presentació de sol·licituds i documentació  
1. Les sol·licituds per a l'obtenció de les ajudes regulades per esta orde hauran de dirigir-se al SERVEF i es presentaran en model normalitzat en la corresponent direcció territorial del SERVEF, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació, si és el cas, a través del corresponent Registre Electrònic de la Generalitat (disposició final quinta de la Llei 3/2010 de la Generalitat, d'Administració Electrònica de la Comunitat Valenciana).   
2. Les sol·licituds hauran d'acompanyar-se, a més de la documentació que per a cada una de les ajudes concretament s'establix en els corresponents articles d'esta orde, de la documentació general següent:  
  
a) Documentació acreditativa i identificativa del sol·licitant, i, si és el cas, del seu representant legal.   
En relació a les dades d'identitat, tant del sol·licitant com del representant legal, quant a persones físiques, la presentació de la sol·licitud de subvenció comportarà l'autorització del sol·licitant perquè el SERVEF obtinga directament la dita acreditació.  
No obstant això, el sol·licitant o el representant legal, podrà denegar o revocar este consentiment efectuant comunicació escrita al SERVEF en este sentit. En este supòsit, hauran de presentar còpia compulsada de la documentació acreditativa de la dita identitat.  
b) La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions, i en este cas el sol·licitant no haurà d'aportar les corresponents certificacions.  
  
No obstant això, el sol·licitant podrà denegar o revocar este consentiment efectuant comunicació escrita al SERVEF en este sentit. En este supòsit, hauran de presentar-se certificats originals positius de l'Agència Estatal de l'Administració Tributària, de la Conselleria d'Hisenda i Administració Pública i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data d'atorgament de l'ajuda i dels pagaments.  
c) Dades de domiciliació bancària, segons model facilitat a este efecte, així com certificació bancària acreditativa de la titularitat del compte, excepte si s'ha presentat amb anterioritat davant del SERVEF i no ha experimentat variació, i en este cas s'indicarà el compte en què s'haurà de practicar l'ingrés, especificant en tot cas a quina o quines ajudes corresponen.  
d) Declaració responsable subscrita pel representant legal que l'entitat beneficiària no està incursa en cap de les prohibicions per a obtindre la condició de beneficiària de subvencions i en concret de no trobar-se en el supòsit de l'article 13.2.g) de la Llei 38/2003, de 17 de novembre, General de Subvencions.  
e) Declaració responsable del compliment de la normativa sobre integració laboral de persones amb discapacitat o l'exempció de la mencionada obligació, de conformitat amb allò que disposa l'article 7 de la Llei 11/2003, de 10 d'abril, de la Generalitat Valenciana, d'Estatuts de les Persones amb Discapacitat.  
f) Declaració responsable acreditativa que el beneficiari no es troba en situació de crisi, entesa segons les consideracions que sobre esta consten en la disposició addicional segona d'esta orde.   
  
g) Declaració responsable referida a les ajudes amb càrrec a un règim de minimis rebudes per l'entitat durant els tres últims anys, comptats des de la primera ajuda obtinguda, amb indicació de l'import, l'organisme, la data de concessió i el règim d'ajudes en què s'emparava, o, si és el cas, declaració responsable de no haver-ne rebut cap, així com declaració sobre qualsevol altra ajuda que haja pogut rebre per als mateixos costos subvencionables.  
3. En cas que els documents que han d'acompanyar la sol·licitud de concessió d'ajudes ja estiguen en poder de qualsevol òrgan de l'Administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència en què van ser presentats, o, si és el cas, emesos, la identificació del procediment en què estan i que no hagen transcorregut més de cinc anys des de la finalització del procediment a què corresponguen.  
  
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.  
4. Quan la sol·licitud no reunisca els requisits assenyalats en esta orde o no acompanyen la documentació que d'acord amb esta resulte exigible, de conformitat amb el que establix l'article 71 de la Llei 30/1992, de 26 de novembre de 1999, modificat per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, es requerirà a l'interessat perquè, en el termini de 10 dies, esmene la falta o acompanye els documents preceptius, amb indicació que, si no ho fa així, es considerarà que desistix de la seua petició, prèvia resolució expressa i la seua notificació en els termes que preveu l'article 42 de l'esmentada llei.  
5. La formulació de la sol·licitud per part de l'interessat per a accedir als beneficis d'esta orde suposa l'acceptació de la subvenció per part del sol·licitant d'esta, així com de les obligacions que se'n deriven, sense perjuí dels drets al desistiment i a la renúncia que els interessats puguen exercitar.  
  
Article 7. Procediment de concessió  
Les ajudes s'atorgaran fins a esgotar el crèdit disponible, segons l'orde en què la sol·licitud haja tingut entrada en qualsevol dels registres d'entrada a què fa referència l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es complisquen els requisits exigits en la convocatòria i s'acompanye la totalitat de la documentació establida en ella.  
  
Article 8. Tramitació, resolució   
1. La instrucció del procediment la duran a terme les direccions territorials d'ocupació del SERVEF, o òrgan que les substituïsca, que podran demanar del sol·licitant l'aportació addicional d'altres documents o dades aclaridores que consideren necessaris per a resoldre sobre la sol·licitud presentada.  
2. La competència per a concedir i resoldre sobre les sol·licituds correspon als directors territorials d'Ocupació del SERVEF, en virtut de la Resolució de delegació de competències de 4 de març de 2009, del director general del SERVEF, o òrgan que els substituïsca.  
3. El termini màxim per a resoldre i notificar la resolució procedent serà de tres mesos comptadors des de l'endemà a l'entrada de la sol·licitud en qualsevol dels registres del SERVEF.  
4. Transcorregut el termini anterior sense que s'haja dictat i notificat cap resolució expressa, s'entendrà desestimada la pretensió per silenci administratiu, de conformitat amb el que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
5. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja de subjectar-se el seu beneficiari, amb notificació als interessats en els termes que preveu l'article 58 de la Llei 30/1992, abans mencionada.  
  
Article 9. Resolució d'incidències  
L'òrgan competent per a la concessió de les ajudes previstes en esta orde resoldrà les incidències que es produïsquen després de la dita concessió, com ara pròrroga de terminis, modificacions justificades o qualsevol variació de les condicions particulars de la concessió.  
  
  
Article 10. Concurrència d'ajudes i subvencions  
L'import de les subvencions regulades en esta orde en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere el cost de l'activitat subvencionada que ha de desenrotllar el beneficiari, excepte límits més estrictes que puguen establir-se per a cada programa concret.   
  
Article 11. Control de les ajudes  
1. Correspondrà al director general del SERVEF, a través dels directors territorials d'Ocupació del SERVEF, o òrgan que els substituïsca, dur a terme la funció de control de les subvencions concedides, així com l'avaluació i el seguiment d'este programa.  
2. Per a la realització d'estes funcions s'utilitzaran tots aquells mitjans que estiguen a disposició del SERVEF, inclús la contractació amb tercers, i la col·laboració en el marc que corresponga amb la Inspecció de Treball i Seguretat Social.  
3. El beneficiari estarà obligat a sotmetre's a les actuacions de control financer previst en l'article 45 de la Llei 38/2003, de 17 de novembre, General de Subvencions, que es realitzen per part de la Intervenció General i, si és el cas, de les institucions comunitàries, per estar les ajudes finançades pel Fons Social Europeu. A estos efectes haurà de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas. Així mateix estarà obligat a conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control. De la mateixa manera, el beneficiari haurà de complir amb l'obligació de col·laboració amb el control financer de conformitat amb allò que disposa l'article 46 de la Llei 38/2003, de 17 de novembre, General de Subvencions.  
  
  
Article 12. Liquidació de les ajudes i forma de pagament  
Correspon als directors territorials d'Ocupació del SERVEF, en virtut de la Resolució de delegació de competències de 4 de març de 2009 del director general del SERVEF, o òrgan que els substituïsca, el reconeixement de l'obligació i la proposta de pagament d'estes.  
La liquidació de les ajudes s'efectuarà una vegada complits i justificats documentalment els requisits establits, tal com s'especifique per a cada programa en els articles corresponents d'esta orde o en la corresponent resolució de concessió, lliurant-se d'una sola vegada l'import de l'ajuda reconeguda a cada beneficiari.   
Amb caràcter general, els gastos efectuats pels beneficiaris objecte de subvenció, hauran d'acreditar-se per mitjà de transferència bancària   
  
La justificació per mitjà de transferència bancària requerirà la presentació de justificant bancari acreditatiu del període a què fa referència el càrrec, càrrec en compte dels imports i treballadors en cas de salaris i del període, imports i persona física o jurídica destinatària del pagament, en el cas d'altres gastos.  
  
Article 13. Reintegrament de les ajudes concedides i procediment de reintegrament  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
2. La declaració judicial o administrativa de nul·litat o anul·lació, d'acord amb el procediment i causes establides en l'article 36 de la Llei 38/2003, General de Subvencions, portarà amb si l'obligació de tornar les quantitats percebudes.  
3.També correspondrà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els supòsits previstos en els apartats 1 i 3 de l'article 37 de la Llei 38/2003, General de Subvencions, en relació amb el que establixen els articles 91 a 93 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, inclòs el reintegrament per l'incompliment de les obligacions, tant generals com específiques imposades als beneficiaris en esta orde.   
4. El procediment de reintegrament se substanciarà d'acord amb el que establix el capítol II del títol II de Llei 38/2003, General de Subvencions, en relació amb el que establix el capítol II del títol III del Reial Decret 887/2006, de 21 de juliol, pel qual s'aprova el Reglament de la Llei 38/2003.  
  
  
TÍTOL II  
Programa d'incentius  
  
CAPÍTOL I  
Programa d'ajudes a les empreses d'inserció   
  
Article 14. Requisits i obligacions específics per a les empreses d'inserció  
1. Requisits  
Les empreses d'inserció, a més dels requisits a què fa referència l'article 4 d'esta orde, hauran de complir els següents requisits per a poder accedir a les ajudes d'este títol II.  
a) Haver obtingut la qualificació definitiva i estar inscrits com a empreses d'inserció en el registre administratiu creat per la Llei 1/2007, de 5 de febrer, de la Generalitat, per la qual es regulen les empreses d'inserció per a fomentar la inclusió social a la Comunitat Valenciana (DOCV 09.02.2007), i desenrotllat pel Decret 81/2009, de 12 de juny, del Consell, pel qual es dicten normes de desplegament per a la qualificació, registre i foment de les empreses d'inserció a la Comunitat Valenciana (DOCV 16.06.2009).  
b) Estar inscrits com a entitats ocupadores en els règims de la Seguretat Social en què existisca afiliació de treballadors per compte d'altre.  
2. Obligacions  
Complir amb les obligacions establides en l'article 7 del Decret 81/2009, de 12 de juny de 2009, del Consell, pel qual es dicten normes de desplegament per a la qualificació, registre i foment de les empreses d'inserció a la Comunitat Valenciana:  
a) Presentar en els tres primers mesos de l'any següent la memòria d'activitats i l'avaluació de les intervencions desenrotllades, els acords d'inserció sociolaboral formalitzats en el dit període, així com un balanç social en què s'informe sobre els resultats obtinguts en matèria d'inserció laboral dels treballadors amb risc d'exclusió social. Esta documentació haurà d'acompanyar-se de la certificació de l'acord d'aprovació per l'òrgan de direcció de l'empresa subscrita pel seu representant legal.   
  
b) Presentar els comptes anuals i l'Informe de Gestió corresponents al tancament de l'exercici, en un termini de noranta dies naturals, a comptar des de la seua finalització. Esta documentació haurà d'acompanyar-se de la certificació de l'acord d'aprovació per l'òrgan de direcció de l'entitat subscrita pel seu representant legal.  
A este respecte, hauran d'haver-se aplicat els excedents disponibles obtinguts en cada exercici a la millora o ampliació de les seues estructures productives o a la promoció d'activitats relacionades amb la inserció sociolaboral, sense que en cap cas càpia el repartiment de beneficis.  
  
c) Presentar abans de la finalització del present exercici el pla d'activitats i el pressupost anual estimatiu. L'obertura de nous centres de treball així com la modificació de l'activitat mercantil inicialment desenrotllada hauran de quedar reflectides en el pla d'activitats i no podran comprometre la viabilitat de l'empresa qualificada, per la qual cosa haurà d'aportar-se així mateix un estudi sobre la seua corresponent viabilitat econòmica i social. Esta documentació haurà d'acompanyar-se de la certificació de l'acord d'aprovació per l'òrgan de direcció de l'empresa subscrita pel seu representant legal.  
  
  
Article 15. Accions susceptibles de suport  
Amb esta finalitat, les empreses d'inserció podran sol·licitar les ajudes següents:   
a) Subvencions destinades a la contractació de persones en situació o risc d'exclusió social, o al manteniment dels seus llocs de treball, consistent en 6.000 euros per la contractació d'un treballador a jornada completa pel període d'un any, així com 4.500 € per la primera pròrroga o manteniment del lloc durant el segon any i 3.000 euros per la segona pròrroga o manteniment del lloc durant el tercer any, no resultant subvencionables per a un mateix treballador períodes superiors a tres anys, excepte si es donen les condicions previstes en l'apartat 3 de l'article 15 de la Llei 44/2007, de 13 de desembre.   
La contractació de persones en situació o risc d'exclusió social objecte de la present ajuda, haurà de mantindre's, amb el límit de tres anys màxim establit en l'apartat anterior, fins a la consecució de l'objectiu principal consistent en la inserció sociolaboral del treballador, resultant imprescindible per a l'extinció dels contractes, informe previ dels servicis socials competents, tant en el cas d'extinció per expiració del temps convingut o realització de l'obra o servici objecte del contracte, com d'extinció per qualsevol altra de les causes regulades en l'article 49 de l'Estatut dels Treballadors.   
L'esmentada ajuda serà proporcional per a contractes inferiors a un any, sempre que es tracte d'una contractació igual o superior a sis mesos, i per a contractes a jornada parcial, i en este cas la jornada diària o setmanal haurà de ser igual o superior a la mitat de la jornada de treball d'un treballador a temps complet comparable.  
b) Subvenció per a finançar els gastos salarials i de seguretat social derivats de la contractació del personal de suport sociolaboral per a l'acompanyament en el lloc de treball i realització del procés d'inserció sociolaboral en l'empresa d'inserció i durant el període de suport en l'empresa ordinària, no podent excedir sis mesos en este últim cas. La dita ajuda consistirà en 21.000 euros per la contractació, per un període de dotze mesos, de cada treballador de suport que atenga, com a mínim, 6 treballadors en situació o risc d'exclusió, a jornada completa. En cas d'atenció a un nombre de treballadors inferior a 6 o amb jornades a temps parcial, la subvenció es reduirà de forma proporcional.  
  
c) Subvencions per a gastos corrents, per a la posada en marxa de les empreses d'inserció, corresponents a gastos realitzats i pagats durant l'exercici 2012, que podran disfrutar-se durant els tres primers anys de funcionament, com ara:  
- Estudis de viabilitat, organització, comercialització, diagnosi, màrqueting i altres de naturalesa anàloga  
- Auditories i informes econòmics.  
- Assessorament en les diverses àrees de gestió empresarial.  
- Formació.  
- Gastos d'aigua, llum, telèfon fix i lloguer de locals de l'empresa d'inserció.  
- Gastos de constitució produïts durant el primer any des de la creació de l'empresa d'inserció.  
L'import de la subvenció per a cada un d'estos conceptes d'assistència tècnica no podrà superar el 85 per cent del cost del servici prestat.  
  
La totalitat de les ajudes destinades a gastos corrents regulats en este article, no podrà superar la quantitat de 1.500 euros anuals per cada treballador en situació o risc d'exclusió, contractats en l'empresa d'inserció en la data de la sol·licitud d'ajudes.  
En cap cas es consideraran gastos subvencionables els impostos indirectes quan siguen susceptibles de recuperació o compensació.   
  
  
Article 16. Requisits per als beneficiaris  
A més dels requisits que s'establixen en els articles 4 i 14, per a cada tipus d'ajuda es requerirà:  
a) Per a l'ajuda destinada a la contractació de persones en situació o risc d'exclusió social, hauran de trobar-se en la situació de desempleats inscrits en el centre SERVEF corresponent amb anterioritat a la seua contractació.  
b) Per a l'ajuda destinada a finançar els gastos salarials derivats de la contractació del personal de suport sociolaboral:  
- Comptar en la seua plantilla amb preparadors laborals especialitzats, amb titulació de grau mitjà o superior, preferentment en Treball Social, Psicologia i Educació Social, o amb coneixements i/o experiència equiparables si bé serà suficient una titulació mínima de formació professional de grau mitjà o equivalent, havent d'acreditar, en tot cas, una experiència prèvia de com a mínim un any en activitats d'integració laboral de persones en situació o risc d'exclusió social que els capacite per a la realització de les funcions pròpies del lloc.   
  
c) Per a les ajudes destinades a subvencionar els gastos corrents dels punts 1 al 4 de l'apartat c) de l'article 15, estos servicis es prestaran per empreses o persones físiques externes especialitzades que reunisquen garanties de solvència professional, no podent prestar-se per socis, associats, o persones directament relacionades amb l'empresa d'inserció beneficiària de l'ajuda o amb la promotora d'esta.  
  
Article 17. Obligacions   
Són obligacions dels beneficiaris de les ajudes previstes en este capítol:  
1. En cas de produir-se alguna baixa en els llocs de treball subvencionats, l'empresa d'inserció disposa d'un mes de termini per a substituir el treballador en les mateixes condicions que tenia el treballador substituït, complint els requisits establits en l'article 15 d'esta orde, i haurà de comunicar la dita situació al SERVEF en un termini no superior a quinze dies.   
2. En cas que les vacants no siguen cobertes, i sempre que dita vacant siga produïda per un acomiadament declarat improcedent, l'entitat beneficiària estarà obligada a reintegrar la subvenció percebuda en la seua totalitat.   
En cas de cessament per qualsevol altra causa no imputable a l'empresa, i quan el compliment pel beneficiari s'aproxime de manera significativa al compliment total i s'acredite per estos una actuació inequívocament tendent a la satisfacció dels seus compromisos, el reintegrament en cas de vacants no cobertes serà proporcional al temps que falte per al compliment del període de contractació subvencionat.  
  
  
Article 18. Documentació i termini  
1. Documentació  
A més de la documentació general que establix l'article 6, haurà d'acompanyar-se, en cada cas, la següent:  
a) Subvencions destinades a la contractació de persones en situació o risc d'exclusió social, o al manteniment dels seus llocs de treball:   
  
- Relació en model normalitzat dels treballadors en situació o risc d'exclusió social, pels quals se sol·licita subvenció.  
- Còpia del/s contracte/s de treball subscrits amb persones en situació d'exclusió social o en risc de patir-la, degudament comunicat al centre SERVEF, i de les pròrrogues, si és el cas.   
- Acord d'incorporació sociolaboral presentat i inscrit com a annex al contracte inicial i a cada una de les seues pròrrogues, subscrit pel representant legal de l'empresa d'inserció i el treballador, junt amb l'itinerari d'inserció, subscrit així mateix pels servicis socials, generals o especialitzats, on consten les obligacions que les parts assumixen en el desenrotllament de l'itinerari personal d'inserció i les mesures concretes a posar en pràctica.   
- Part d'alta del treballador contractat en la Seguretat Social.   
- Acreditació de la situació de risc o exclusió social, per mitjà de la presentació del corresponent informe dels servicis socials, generals o especialitzats, de les administracions públiques, d'acord amb el que establix l'article 4 de la Llei 1/2007, de 5 de febrer.  
b) Subvenció per a finançar els gastos salarials derivats de la contractació del personal de suport sociolaboral.   
- Relació dels treballadors de suport, llocs de treball que hagen d'ocupar i jornada laboral, així com relació de treballadors en risc o amenaça d'exclusió social als quals atenga cada treballador de suport, especificant tipus i duració dels contractes.  
- Memòria de les funcions encomanades a cada treballador de suport sociolaboral, tant durant el període de desenrotllament de l'itinerari en l'empresa d'inserció com en l'ordinària, que no podrà excedir sis mesos en este últim cas.  
- Còpia dels contractes indefinits o temporals del personal de suport, i de totes les seues pròrrogues, si és el cas, o transformació de contractes temporals en indefinits, degudament comunicats al centre SERVEF corresponent.   
- Parts d'alta en Seguretat social d'estos treballadors de suport sociolaboral.  
- Documentació acreditativa de la titulació del personal de suport, i currículum acreditatiu dels coneixements i/o experiència equiparables.  
  
c) Subvencions per a gastos corrents:  
- Relació en model normalitzat dels estudis, assessoraments, cursos formatius, gastos de constitució o gastos d'aigua, llum, telèfon fix i lloguer de locals de l'empresa d'inserció, per als quals se sol·licita subvenció, objecte subvencionable, dades de l'empresa creditora, CIF d'esta i quantia dels gastos.  
- Memòria del contingut de la prestació objecte de subvenció.   
- Pressupost econòmic detallat dels costos objecte de subvenció corresponents als gastos corrents dels punts 1 al 4 de l'apartat c) de l'article 15, així com estimació de la resta dels gastos.  
  
- Memòria de l'entitat o el currículum de les persones que realitzen l'estudi-assessorament, si és el cas.  
- De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import del gasto subvencionable supere les quanties establides en la Llei 30/2007, de 30 d'octubre, de Contractes del Sector Públic per al contracte menor de prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les especials característiques dels gastos subvencionables no existisca en el mercat suficient nombre d'entitats que ho subministren o presten, les quals hauran d'aportar-se junt amb la sol·licitud de subvenció.  
  
L'elecció entre les ofertes presentades, que haurà de presentar-se junt amb la sol·licitud, es realitzarà d'acord amb criteris d'eficiència i economia, cal justificar-les expressament en una memòria l'elecció quan no recaiga en la proposta econòmica més avantatjosa.  
2. Termini  
a) Per a les ajudes establides en l'article 15 a) i b) d'esta orde destinades a la contractació de persones en situació o risc d'exclusió social i les ajudes destinades a finançar els gastos salarials derivats de la contractació del personal de suport sociolaboral les sol·licituds hauran de presentar-se en el termini d'un mes des de la contractació objecte de l'ajuda, sense que en cap cas puguen presentar-se després del 15 de novembre de 2012.  
En cas de contractacions o pròrrogues realitzades amb anterioritat a l'entrada en vigor d'esta orde el termini per a presentar les sol·licituds serà d'un mes a comptar de l'endemà de la publicació d'esta orde en el Diari Oficial de la Comunitat Valenciana, sense que en cap cas puguen presentar-se després del 15 de novembre de 2012. Este termini també serà aplicable a les contractacions o pròrrogues realitzades durant els mesos de novembre i desembre de 2011.  
b) Per a les ajudes destinades a gastos corrents per a la posada en marxa de les empreses d'inserció establides en l'article 15 c) d'esta orde, les sol·licituds es podran presentar fins al 15 de novembre de 2012  
  
c) Les sol·licituds d'ajudes per ampliacions de plantilla o pròrrogues, tant de treballadors en situació o risc d'exclusió social com de personal de suport sociolaboral, produïdes durant els mesos de novembre i desembre de 2012, hauran de presentar-se en els terminis establits en l'orde de convocatòria d'ajudes per a l'exercici 2013.  
  
Article 19. Justificació i pagament  
1. Les ajudes regulades en els apartats a) i b) de l'article 15 d'esta orde, es concediran i es lliuraran, amb la prèvia presentació de la documentació requerida en l'article 18.  
2. Les subvencions per a gastos corrents a què fa referència l'article 15.c) d'esta orde, es concediran i es lliuraran amb la prèvia presentació de la documentació requerida en l'article 18 i de la documentació següent:  
a) Relació classificada dels estudis, assessoraments o cursos formatius realitzats, amb identificació del creditor i del document, el seu import, la data d'emissió i, si és el cas, la data de pagament.  
En el cas que la subvenció s'haja atorgat basant-se en un pressupost, s'indicaran les desviacions succeïdes.  
b) En el cas que l'ajuda es destine a gastos consistents en estudis de viabilitat, organització, comercialització, diagnosi, màrqueting i altres de naturalesa anàloga, així com auditories i informes econòmics, hauran de presentar còpia d'estos.  
c) En el cas de cursos, cal aportar índex de continguts i calendari d'execució, així com llistat d'assistència firmat pels treballadors.  
d) Factures i transferències bancàries d'acord amb el que establix l'article 12 d'esta orde.  
El termini màxim per a la presentació de la dita documentació finalitzarà el 15 de novembre de 2012.  
3. En el cas d'ajudes destinades a finançar els costos salarials i de Seguretat Social del personal de suport sociolaboral, a la finalització del període subvencionat, i previ a qualsevol altra contractació o pròrroga del contracte, hauran d'aportar nòmines, TC1, TC2 i justificants de transferències bancàries acreditatives del seu pagament.  
  
CAPÍTOL II  
Programa d'ajudes a les empreses ordinàries  
  
Article 20. Objecte  
L'objecte de les ajudes regulades en este capítol és la inserció sociolaboral dels treballadors procedents d'una empresa d'inserció que, una vegada finalitzat el seu itinerari d'inserció en esta, accedisquen a un lloc de treball en l'empresa ordinària.  
  
Article 21. Accions susceptibles de suport  
Les ajudes previstes en este capítol s'articulen basant-se en la duració dels contractes subscrits per empreses ordinàries amb els treballadors mencionats en l'article anterior, no resultant subvencionables contractacions de duració inferior a sis mesos.  
  
Article 22. Requisits  
Els treballadors la contractació dels quals se subvenciona han de procedir d'una empresa d'inserció qualificada definitivament pel SERVEF i haver realitzat el seu itinerari d'inserció prèviament consensuat per empresari, treballador i Servicis Socials, per un període mínim de sis mesos.  
  
Article 23. Ajudes  
Les empreses que contracten treballadors en situació o risc d'exclusió social que hagen realitzat el seu itinerari d'inserció sociolaboral en una empresa d'inserció qualificada definitivament d'acord amb la legislació vigent, podran accedir a les ajudes següents:  
a) Ajudes per la contractació indefinida o transformació de contractes temporals en indefinits: 6.000 euros per cada contracte a jornada completa, o la part proporcional si fóra a temps parcial.  
b) Ajudes per la contractació durant un període d'un any: 2.500 euros per cada contracte amb una duració mínima d'un any, i a jornada completa o la part proporcional si fóra a temps parcial.  
c) Ajudes per la contractació durant un període mínim de sis mesos: 1.500 euros per cada contracte amb una duració mínima de sis mesos i a jornada completa o la part proporcional si fóra a temps parcial.  
  
En el cas de contractes a temps parcial, únicament resultaran subvencionables les contractacions efectuades corresponents a una jornada igual o superior a la mitat de la jornada completa de l'empresa.  
De les mencionades ajudes es descomptaran en tot cas les ajudes a les contractacions temporals reconegudes i pagades amb anterioritat per la contractació del mateix treballador.  
  
Article 24. Obligacions  
A més de les obligacions generals de l'article 5 d'esta orde, els beneficiaris de les ajudes regulades en este títol hauran de:  
  
1. Comunicar, en el cas de transformació del contracte temporal inicial objecte d'ajuda a contracte indefinit o en el cas de pròrroga de contractes temporals anteriors, esta circumstància a l'organisme gestor de les ajudes.  
2. Mantindre durant un període mínim de dos anys l'ocupació creada, quan es tracte de contractacions de caràcter indefinit. En el cas de contractacions temporals, l'ocupació s'haurà de mantindre el període de sis o dotze mesos mínims, segons la duració del contracte subvencionat  
En el cas de produir-se alguna baixa dels treballadors subvencionats, l'empresa disposa d'un mes de termini per a substituir el dit treballador per un altre amb els mateixos requisits i condicions que tenia el treballador substituït, havent de comunicar esta circumstància al SERVEF en un termini no superior a quinze dies i es deduirà proporcionalment els dies transcorreguts fins a la nova contractació, excepte causes no imputables a l'empresa, degudament justificades.   
En el cas que les vacants no siguen cobertes, i sempre que una vacant siga produïda per un acomiadament declarat improcedent, l'entitat beneficiària estarà obligada a reintegrar la subvenció percebuda en la seua totalitat.  
En el cas de cessament per qualsevol altra causa no imputable a l'empresa, i quan el compliment pel beneficiari s'aproxime de manera significativa al compliment total i s'acredite per estos una actuació inequívocament tendent a la satisfacció dels seus compromisos, el reintegrament en el cas de vacants no cobertes serà proporcional al temps que falte per al compliment del període de contractació subvencionat.  
  
3. La contractació subvencionable haurà de representar un increment net del nombre d'empleats en l'empresa en qüestió en comparació amb la mitjana dels dotze mesos previs.   
  
Article 25. Documentació i terminis  
1. Documentació  
Les sol·licituds en model normalitzat del SERVEF hauran d'acompanyar-se, a més de la documentació indicada en l'article 6, per la següent:  
a) Còpia del/s contracte/s de treball subscrits amb treballadors en situació o risc d'exclusió social, que havent estat contractats en una empresa d'inserció durant un període mínim de sis mesos, hagen realitzat el seu itinerari d'inserció sociolaboral.   
b) Part d'alta del treballador contractat en la Seguretat Social.   
c) Informe de vida laboral del treballador acreditatiu d'haver estat contractat en una empresa d'inserció qualificada definitivament o certificat de l'empresa d'inserció on haja estat contractat, acreditatiu d'haver estat contractat per esta i haver realitzat el corresponent itinerari d'inserció prèviament acordat.  
d) Declaració responsable del representant legal de l'entitat ocupadora acreditatiu que la contractació efectuada suposa un increment net del nombre d'empleats en l'empresa en qüestió en comparació amb la mitjana dels dotze mesos previs.   
2. Termini presentació sol·licituds  
Les sol·licituds d'ajudes regulades en este capítol hauran de presentar-se en el termini màxim d'un mes comptat des de la data d'inici de la prestació laboral i tindran com a data límit el 15 de novembre de 2012. Per a les contractacions formalitzades en el 2012, en el període previ a la publicació d'esta convocatòria, el còmput del termini d'un mes s'iniciarà a partir de l'endemà de la dita publicació, amb el límit del 15 de novembre de 2012.  
Les contractacions realitzades en els mesos de novembre i desembre de 2012 se sol·licitaran a l'empara de l'orde d'ajudes per a l'exercici següent.  
  
Article 26. Liquidació i lliurament de l'ajuda  
L'ajuda es lliurarà una vegada acreditats els requisits i la documentació exigits en este capítol.  
  
  
DISPOSICIONS ADDICIONALS  
  
Primera. Finançament  
1. Per a l'exercici 2012, i de conformitat amb el que establix la Llei 10/2011, de 27 de desembre, de Pressupostos de la Generalitat per a l'exercici 2012, les ajudes convocades per esta orde es finançaran amb càrrec al subprograma 322.51 «Foment d'Ocupació», del Servici Valencià d'Ocupació i Formació, per un import global màxim de 175.000 euros, cofinançats pel Fons Social Europeu, amb càrrec al capítol 4, línia T7955, segons el detall d'imports que a continuació s'especifica:  
  
- Les ajudes per als programes regulats en el capítol I del títol II d'esta orde, destinades a les empreses d'inserció qualificades i inscrites en el registre administratiu de la Comunitat Valenciana, es finançaran per un import global 150.000 euros.  
- Les ajudes per al programa regulat en el capítol II del títol II d'esta orde, destinades a les empreses ordinàries que contracten treballadors en exclusió social o en risc de patir-la, es finançaran per un import global de 25.000 euros.  
2. Si al llarg de l'exercici 2012 existira crèdit disponible que permetera incrementar el finançament pressupostari d'esta orde, el SERVEF, prèvia publicació del dit crèdit en el Diari Oficial de la Comuntiat Valenciana, podrà destinar-lo al finançament d'altres sol·licituds presentades a l'empara d'esta convocatòria que, com a conseqüència de l'esgotament dels crèdits, no hagueren pogut ser ateses inicialment, sense necessitat d'establir nou termini de presentació de sol·licituds, llevat que això servisca per a l'adequada gestió de cada programa i per a proporcionar més efectivitat a les polítiques actives d'ocupació dirigides a la reactivació de l'ocupació a la Comunitat Valenciana.  
  
Segona. Compatibilitat amb el mercat comú  
1. Les ajudes, regulades en esta orde, són compatibles amb el mercat comú ja que es regixen pel Reglament (CE) número 1998/2006 de la Comissió, publicat en el Diari Oficial de la Unió Europea del 28 de desembre de 2006, i relatiu a l'aplicació dels articles 107 i 108 del Tractat de Funcionament de la Unió Europea, a les ajudes de minimis.  
  
Estes ajudes sotmeses al règim de minimis, no podran concedir-se a empreses dels sectors següents:  
a) Pesca i aqüicultura, segons es contemplen en el Reglament (CE) núm. 104/2000 del consell.  
b) Producció primària dels productes agrícoles que figuren en la llista de l'annex I del Tractat.  
c) Transformació i comercialització dels productes agrícoles que figuren en l'annex I del Tractat en els casos següents:  
- Quan l'import de l'ajuda es determine en funció del preu o de la quantitat dels dits productes adquirits a productors primaris o comercialitzats per les empreses interessades.  
- Quan l'ajuda depenga que es repercutisca totalment o parcialment sobre els productors primaris (agricultors).  
d) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.  
e) Aquells que subordinen l'ús de béns nacionals amb preferència sobre els béns importats.  
f) Carbó, segons es definix en el Reglament (CE) número 1407/2002.  
g) Adquisició de mitjans de transport de mercaderies per carretera concedida a empreses que realitzen per compte d'altre operacions de transport de mercaderies per carretera.  
h) Queden excloses, així mateix, les empreses en crisi.  
D'altra banda, l'aplicació del règim de minimis suposa que l'ajuda total de minimis concedida a una empresa determinada no serà superior a 200.000 euros durant qualsevol període de tres exercicis fiscals. Quan l'empresa opere en el sector del transport per carretera l'import màxim aplicable serà de 100.000 euros  
2. Als efectes del que disposa l'apartat anterior, s'entendrà per empresa en crisi:  
- Per a les grans empreses, una empresa en crisi tal com es troba definida en el punt 2.1 de les directrius comunitàries sobre ajudes estatals de salvament i de reestructuració d'empreses en crisi,  
  
- Per a les pimes, una empresa en crisi tal com es troba definida en l'article 1, apartat 7, del RGEC, segons el qual, es considerarà empresa en crisi si complix les condicions següents:  
a) si es tracta d'una societat de responsabilitat limitada, que haja desaparegut més de la mitat del seu capital subscrit i s'haja perdut més d'una quarta part d'este en els últims dotze mesos o,  
b) si es tracta d'una societat en què almenys alguns dels seus socis tenen una de esta orde responsabilitat il·limitada sobre el deute de l'empresa, que hagen desaparegut més de la mitat dels seus fons propis, tal com s'indiquen en els seus llibres, i se n'haja perdut més d'una quarta part en els últims dotze mesos, o  
c) per a totes les formes d'empreses, que s'haja iniciat el procediment per a la declaració de concurs.   
Una pime amb menys de tres anys d'antiguitat no es considerarà en crisi, excepte en el cas que complisca la condició prevista en la lletra c) de l'apartat anterior.  
Tercera. La situació d'exclusió social   
Als efectes d'esta orde, la situació d'exclusió social s'acreditarà pels Servicis Socials, generals o especialitzats, de les administracions públiques, i queda determinada per la pertinença a algun dels col·lectius arreplegats en l'article 4 de la Llei 1/2007, de 5 de febrer, de la Generalitat, per la qual es regulen les empreses d'inserció per a fomentar la inclusió social a la Comunitat Valenciana i en l'article 2 de la Llei 44/2007, de 13 de desembre.  
  
Quarta. Normativa aplicable  
Les ajudes que es concedisquen a l'empara d'esta orde tindran la consideració de subvencions públiques i arrepleguen les bases establides en el Decret 81/2009, del Consell, en relació amb la Llei 1/2007, de 5 de febrer, de la Generalitat, i amb la Llei 44/2007, de 13 de desembre, per a la regulació del règim de les empreses d'inserció.  
Així mateix s'apliquen els preceptes de caràcter bàsic tant de la Llei 38/2003, de 17 de novembre, General de subvencions, com del Reial Decret 887/2006, de 21 de juliol, pel qual s'aprova el seu Reglament de desplegament, regint-se, en allò no disposat en estos, pels preceptes en vigor del text refós de la Llei d'Hisenda Pública de la Generalitat Valenciana.   
  
DISPOSICIONS FINALS  
  
Primera   
S'autoritza el director general del SERVEF a dictar les disposicions i a adoptar les mesures que considere oportunes per al desplegament i aplicació d'esta orde.  
  
Segona   
Es delega en el director general del SERVEF la competència per a ampliar els terminis de sol·licituds i de justificacions, amb caràcter excepcional, quan concórreguen circumstàncies degudament motivades que impossibiliten la seua presentació en els terminis assenyalats.  
  
Contra este acte, que esgota la via administrativa, podran els interessats interposar recurs contenciós administratiu en el termini de dos mesos, a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, recurs de reposició davant de l'òrgan que va dictar la resolució en el termini d'un mes, computats en els termes ja mencionats, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren procedent.  
  
València, 7 de novembre de 2012.- La consellera d'Educació, Formació i Ocupació: María José Catalá Verdet.